Conţinutul convorbirilor interceptate apare în motivarea deciziei Înaltei Curţi de Casaţie şi Justiţie din 2 aprilie, prin care s-a dispus arestarea preventivă a primarului Radu Mazăre şi a omului de afaceri Sorin Strutinsky, potrivit Agerpres.

Detaliile prezentate se referă la una dintre infracţiunile de luare de mită reţinute de DNA în sarcina lui Radu Mazăre, respectiv că acesta, prin intermediul lui Strutinsky, a solicitat un milion de euro de la reprezentanţii societăţii Tripont Invest SRL, din care s-au primit efectiv peste 4,3 milioane lei, pentru a facilita emiterea documentaţiilor de urbanism necesare dezvoltării unui proiect imobiliar de tip mall pe care această firmă intenţiona să-l dezvolte în Constanţa – mall-ul Maritimo. Pretinderea şi primirea sumelor de bani s-ar fi realizat, potrivit procurorilor, prin Sorin Strutinsky, asociat şi administrator al societăţii Soti Cable Neptun SRL, controlată de Mazăre, fiind transferate sub forma unor contracte de publicitate fictive încheiate cu reprezentanţii societăţii Tripont Invest SRL.

Martor cu identitate protejată

Săvârşirea presupusei fapte, se spune în motivare, rezultă din declaraţiile unui martor cu identitate protejată, ale martorilor Arpad Paszkany, Ciorca Vasile Florin, Pocola Adrian George, Arsene Felix, Toma Ionuţ, Alăzăroaie Sorin, Ana Maria Neagu. Acestea se coroborează cu procesele-verbale de redare a convorbirilor telefonice purtate de martorul Arpad Paszkany, interceptate în baza unui mandat de siguranţă naţională declasificat, contractele încheiate între Tripont Invest SRL şi Soti Cable Neptun SRL, cu documentele aferente sumelor prevăzute în contractele de publicitate (facturi, ordine de plată, extrase bancare), cu documentele emise de Primăria Constanţa în legătură cu proiectul.

Convorbirile telefonice

În document este redat conţinutul convorbirilor telefonice purtate de Arpad Paszkany din care rezultă că, la 12 iulie 2007, Florin Ciorca, care a fost administratorul societăţii Tripont Invest SRL în perioada 2008-2010, îi transmite acestuia că trebuie să dea mită o sumă de bani.

Ciorca: No, m-am întâlnit cu arhitectul şi el o zis aşa: că deci o lucrare ca şi ordin de mărime, o zis aşa, cam în jurul sumei pe care o ştii tu, ştii când am fost noi, te-am dus la ultima întâlnire şi te-ai întâlnit acolo cu omul ăla la care nu te aşteptai. Înainte să plecăm în concediu te-am dus. Şi te-am aşteptat.

Paszkany: Când m-am dus… a, da, da. Ştiu. Când am fost acolo pe deal?

Ciorca: Exact. Deci atâta îi. Rotund.

Paszkany: Deci când am fost pe deal?

Ciorca: Exact. Ştii că ai zis că o venit… ştii că ai zis că o venit omul surpriză şi aţi ajuns la…

Paszkany: A, ăla? Care m-o rugat ca să …a, da, da. Deci ăla la care am fost.

Ciorca: Da. Şi aţi ajuns acolo la un consens. Ca treaba să fie OK, cam atâta…

Paszkany: Ştii ce rugăminte am? Trimite-mi cifra pe SMS pe ăsta.

Ciorca: Bine.

Paszkany: Bine?

Ciorca: Da, dar îi simplu, îi prima cifră.

Paszkany: Dă-mi-l pe… deci… dă-mi un SMS pe ăsta.

Ciorca: Te aud foarte rău, întrerupt.

Paszkany: Şi eu te aud destul de rău. Dă-mi un SMS pe ăsta.

Ciorca: No bun, hai că după ăsta ţi-l …ţi-l trimit. Deci asta şi plătibil acolo, la el. În oraş.

Paszkany: No bun, dar cum? Cu contract?

Ciorca: Da, da, sigur. Printre care se adaugă normal TVA-ul.

Paszkany: Atunci bine că nu mai…

Ciorca: Cum zici?

Paszkany: Nu…

Ciorca: No, nu te mai aud".

De asemenea, se arată că, după dialogul purtat, Florin Ciorca îi trimite lui Paszkany un SMS cu textul 'Dollar baby (filmul), dar în ce se practică', putând a se deduce că valoarea mitei este de un milion, dar nu de dolari, ci de euro ('în ce se practică').

Relevanţă prezintă, arată magistraţii, şi discuţia telefonică purtată între Paszkany şi numitul George – împuternicitul Tripont Invest la predarea amplasamentului pentru mall-ul din Constanţa, la 14 iulie 2007.

George: Îmi pare bine! Dacă vrei să… dacă vrei să discutăm, putem mâine, că eu plec mâine seară la Constanţa pentru predare de amplasament. Cu ăştia, m-am…

Paszkany: Mâine-i ziua lui tata şi merem la Chidea de dimineaţă.

George: Bine, bine, nu-i …dar nu-i o prioritate, numai dacă ai vrut tu ceva, să ştii că-s în Cluj, dacă nu, eu mâine mă duc, oricum, dacă îi ceva problemă, mai povestim.

Paszkany: Sigur, sigur.

George: Îmi spune Florin. De fapt o spus exact ce s-o întâmplat şi….

Paszkany: Da, da.

George: Eventual, dacă mai sunt noutăţi, luni o să sun, bine?

Paszkany: Păi, cum să spun? Am înţeles cât îi ceasul, oricum este o escrocherie cu urechi …

George: Eu cred, eu îs convins, dar….

Paszkany: Nu intru în detaliu, ştii? Deci escrocheria este pe lângă faptul că, adică cum să spun? Nu atât cât trebuie plătit, că şi ăla-i mult, ci faptul că chestia asta s-o plătit deja o dată. Ştii?

George: Da.

Paszkany: Deci când s-o luat, când s-o făcut contractul cu drogatul ăsta, ştii?

George: Da, da, da, păi şi eu aşa …şi eu aşa….aici aşa am aflat şi eu, mi-o spus taică-to sau ceva, adică tangenţial numa.

Paszkany: Da.

George: Şi no, ce să zic? Eu nu ştiu nici de… poate că trebuia abordat direct şi poate nu era discuţia asta. Habar nu am, nu îmi dau seama. Mă rog, nici nu sunt în…

Paszkany: La cine, la cine te referi ca abordat direct?

George: Ăla, fasole. Deci ăla trebuia, probabil că înainte de aia probabil să ai tu o discuţie tete-a-tete cu el. Că nu îmi dau seama cât îi din poveştile, cât s-o fi ofuscat că nu-i băgat în seamă, cât îi şmecherie de Dobrogea, habar nu am. Nu, nu….

Paszkany: Am înţeles.

George: Probabil că o presat, în sensul în care o zis: bă, la ăştia le trebe şi o făcut pe niznaiul, no.

Paszkany: Îhî.

George: Deci o dată când ăsta o să… eu nu am avut nici o… de asta mi s-o părut (?) speriat de toată turnura, dar nu ştiu cât e de bun actor. Că mie mi s-o părut că s-o speriat. Ştii? Şi că nu, nu el şi-o dorit chestiunea asta. Deci probabil că nu el o generat-o. Ştii?

Paszkany: Îhî.

George: Da, no.

Paszkany: No, asta este! Cum să spun? Eu am vorbit cu cine a trebuit…

George: Da, da, da, OK.

Paszkany: Se face. P…. lelea!

George: Ştiu. Ştiu, că…

Paszkany: Asta este!

George: Am asistat şi eu… adică nu am asistat la discuţie, că m-am retras, no, şi am văzut şi… eu mâine în principiu… adică luni îs acolo, dacă văd un pic, să văd care mai e atmosfera şi eventual ne mai auzim dacă-i cazul, dacă nu, nu te mai frec eu la cap că nu are niciun rost.

Paszkany: Dar atuncia predarea amplasamentului se face, nu?

George: Da, se face, da. Păi ea trebuia făcută săptămâna trecută, numai că FELIX n-o venit pregătit".

Din actele dosarului de urmărire penală rezultă că între SC Tripont Invest SRL şi SC Soti Cable Neptun SRL au fost încheiate mai multe contracte de publicitate.